पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर में वायरस ने सांसों पर ही हमला बोला। जब तक लोग इस हमले को समझ पाते, सांसें उखड़ने लगीं। अंतत: सांसें थमती जा रही हैं। हालांकि इस वायरस अटैक को समझने और उससे निबटने में मानवीय भूल भी हुई। दूसरी लहर में तमाम चेतावनियों के बीच लोगों की मामूली बेपरवाही भारी पड़ती चली गई। हम धनबाद के दो सच्चे किस्सों के जरिए बता रहे हैं कि कैसे अपनी ही लापरवाही ने वायरस को इंट्री करने का मौका दिया और जब तक सावधानी बरती जाती, देर हो चुकी थी। इन दो आपबीती को खुद उन परिवारों के मुखिया ने अपने शब्दों में साझा किया।
होली में परिवार के साथ गांव गया, पॉजिटिव आने पर घर पर रखा, अंतत: चल बसी पत्नी
‘इस होली ने मेरे परिवार को बैरंग कर दिया। हर साल की तरह होली गांव में ही मनाने के फैसले ने मेरी जिंदगी बेनूर कर दी। दरअसल उस समय तक कोरोना की दूसरी लहर आने की बात कही जा रही थी, परंतु इतनी हाय-तौबा नहीं थी। 27 मार्च को मैं, मेरी पत्नी संध्या देवी, बेटा विक्रम सिंह, बेटी रचना और जूही एक एसयूवी से हजारीबाग के लाखे स्थित पैतृक गांव के लिए रवाना हुआ। गांव से ठीक पहले हजारीबाग में अपनी साली के घर पर रुके। परिजनों ने रात वहीं बिताई। अगले दिन हम वहां से गांव गए। सभी से मिले-जुले। होली के दिन पत्नी ने दरवाजे पर आने वाले सभी को सत्कार किया।
हमने जमकर होली खेली, परंतु नियति कुछ और सोचकर बैठी थी। होली की शाम में पत्नी और मेरी तबीयत बिगड़ने लगी। हमने इस थकान मान लिया। अगले दिन यही स्थिति रही तो गांव के ही एक झोलाछाप डॉक्टर को दिखाया। स्थिति नहीं सुधरी तो हम वापस झरिया आने के लिए चल दिए। यहां पत्नी की पाटलिपुत्र नर्सिंग होम में एंटीजन जांच कराई तो रिपोर्ट पॉजिटिव थी। सांसें फूलने के बावजूद अस्पताल में भर्ती करने के बजाय 36 घंटे तक घर में ही रख इलाज किया। फिर पीएमसीएच कैथलैब में भर्ती कराया। मैंने और दोनों बेटियों ने भी लक्षण के आधार पर कोरोना जांच कराई तो पॉजिटिव पाए गए। हम सभी वहीं भर्ती हो गए। उसके बाद पत्नी की तबीयत ऐसी बिगड़ी कि पांच रेमडेसिविर इंजेक्शन लगाने और वेंटिलेटर में रहने के बावजूद ऑक्सीजन लेवल रिकवर नहीं हुआ और अंतत: 12 अप्रैल को पत्नी चल बसी। उसी दिन मैं और बच्चियां निगेटिव भी पाई गईं। मुझे अहसास है कि मुझसे क्या गलतियां हुईं...परंतु उन गलतियों को दुरुस्त करने का अब मौका ही नहीं है।’
कोरोना को कम आंका...बहनोई के बाद भाई को खोया, सदमे में मां ने भी छोड़ दी दुनिया
‘मैंने या मेरे किसी परिजन ने नहीं सोचा था कि कोरोना इतनी भयावह है कि 20 दिनों में परिवार के तीन अहम सदस्यों को छीन लेगी। शायद 5-6 अप्रैल होगी। विनोद नगर में रहने वाले बहनोई अशोक कुमार सिंह की तबीयत बिगड़ने की जानकारी मिली। सूचना पर मैं और मेरे दोनों भाई उनके आवास पहुंचे। बहनोई ने जो बताया, वे मुझे कोरोना के जैसे लक्षण लगे। मेरी सलाह पर कोरोना जांच कराई गई। रिपोर्ट 3-4 दिन बाद रिपोर्ट आनी थी, इसलिए उस समय तक बहनोई घर पर ही इलाज करा रहे थे। हम तीनों भाई अक्सर उनकी खैरियत जानने पहुंचते। बड़े भाई अशोक सिंह अभिभावक की भूमिका में थे। बहनोई की रिपोर्ट पॉजिटिव मिली तो उन्हें अस्पताल में भर्ती कराया गया।
हालांकि उस दौरान तक बड़े भाई में भी कोरोना के लक्षण उभरने लगे थे। इसके बाद हमने अतिरिक्त सावधानी बरतनी शुरू कर दी थी, परंतु बड़े भाई की रिपोर्ट पॉजिटिव आ चुकी थी। इसी बीच 12 अप्रैल को बहनोई ने दुनिया छोड़ दी। हम बड़े भाई की भी चिंता सिर पर सवार हो गई थी। इसी बीच दूसरे भाई भी संक्रमित हो गए थे। दामाद के गुजरने और दो बेटों के संक्रमित होने की खबर मिलने के बाद मां ने भी बिस्तर पकड़ ली थी। दोनों भाई अस्पताल में थे। इसी बीच 17 अप्रैल को बड़े भाई को भी कोरोना ने छीन लिया। हम लगा...कोरोना हमारी पूरी दुनिया छीनने को आमादा है। दामाद और बड़े बेटे को खोने के सदमे में मां को 1 मई को हार्ट अटैक आया और वह भी चल बसीं। कोरोना की भयावहता हम हमारे समझ में आ चुकी थी। अव सावधानी ही हमारा हथियार था। सावधानी के बूते ही एक भाई निगेटिव हुआ, जबकि जांच में मेरे अलावा अन्य परिजन भी निगेटिव पाए गए।’
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn